Börnin í Barnaskólanum á Eyrarbakka og Stokkseyri héldu upp á baráttudag gegn einelti 8. nóvember sl. með eftirminnilegum hætti . Yngstu bekkirnir 1. - 3. hafa síðustu daga verið að vinna verkefni tengt efninu . Þeim finnst að einelti eigi hvergi rétt á sér , hvorki á vinnustaðnum þeirra , í skólanum , né annars staðar í samfélaginu . Til að vekja athygli á því hafa þau búið til og safnað saman í ofurlitlar hamingjukrukkur jákvæðum orðum sem þau fóru með með út í samfélagið þennan dag og deildu með fólkinu sem þar er . Nemendur fóru á nokkra staði hér við ströndina . Farið var með hamingjukrukkur í fangelsið að Litla-Hrauni og á leikskólana Brimver og Æskukot . Einnig var farið í verslanirnar Skálann á Stokkseyri og Bakkann á Eyrarbakka . Eldri borgarar svæðisins voru einnig heimsóttir en farið var með hamingjukrukkur á dvalarheimilin að Sólvöllum og Kumbaravogi . Börnin gera sér fulla grein fyrir því að falleg og vinaleg orð og setningar eru best til þess fallin að nota í samskiptum fólks í leik og starfi . Þau mæltu með því að hamingjukrukkan verði sett á góðan stað í fyrirtækjunum sem þau heimsóttu þannig að fólk geti dregið sér miða út krukkunni í upphafi hvers vinnudags og látið fallega hugsun fylgja athöfnum dagsins . Síðan er miðanum aftur stungið í krukkuna og getur hann því komið öðrum að gagni síðar . Eldri bekkir skólans 4. - 10. bekkur nýttu eina kennslustund þann 8. nóvember í það að ræða einelti og skoða nokkur stutt myndskeið um einelti . Hvernig þolanda eineltisins líður og hvernig við getum brugðist við til þess að viðkomandi líði betur í sínum skóla , á sínum vinnustað . Meðfylgjandi eru myndir af nemendunum að vinna við að útbúa sínar krukkur og úr heimsóknunum sem þau fóru í fyrirtækin og stofnanir á ströndinni .